Predkladacia správa

Predložený návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov sa predkladá v súlade s Plánom legislatívnych úloh vlády Slovenskej republiky na mesiac február 2015 (úloha pod por. č.7).

Cieľom návrhu je prebratie smernice Európskeho parlamentu a Rady 2014/60/EÚ z 15. mája 2014 o navrátení predmetov kultúrnej hodnoty nezákonne vyvezených z územia členského štátu a o zmene nariadenia (EÚ) č. 1024/2012, ktorou sa  zabezpečuje navrátenie všetkých predmetov kultúrnej hodnoty na územie štátu, z ktorého boli nezákonne vyvezené, či už sú súčasťou verejných alebo iných zbierok pod podmienkou, že sú označené ako národné kultúrne bohatstvo. Archívne dokumenty  zapísané v Evidencii archívneho dedičstva Slovenskej republiky sú definované v § 3 ods.1 zákona č. 395/2002 Z. z. ako súčasť kultúrneho dedičstva Slovenskej republiky. Novou smernicou sa nahrádza doterajšia smernica Rady 93/7/EHS v znení smerníc Európskeho parlamentu a Rady 96/100 /ES a 2001/38/ES, ktoré boli prebraté už v pôvodnom znení zákona z roku 2002. Nová smernica prináša niektoré zmeny a doplnenia, ktoré sú uvedené v  tabuľke zhody.   

Návrh zákona obsahuje aj ďalšie úpravy, ktorými reaguje na poznatky z doterajšej aplikácie zákona. Sústavu štátnych archívov zriaďovaných Ministerstvom vnútra Slovenskej republiky zosúlaďuje s územno-správnym usporiadaním štátu, prináša úľavu z povinností pôvodcu registratúry pre podnikateľské subjekty, sprísňuje podmienky vykonávania živnosti správa registratúry  inou osobou a súčasne spresňuje a dopĺňa ustanovenia zákona  o výkone štátnej správy na úseku archívov a registratúr.

Návrh nebude mať vplyv na výdavky verejných rozpočtov, žiadne sociálne vplyvy ani vplyv na životné prostredie a bude mať pozitívny vplyv na podnikateľské prostredie a informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a zákonmi, ako aj s medzinárodnými zmluvami a dokumentmi, ktorými je Slovenská republika viazaná. Súlad návrhu zákona s právom Európskej únie uvádza doložka zlučiteľnosti a tabuľka zhody.

Návrh zákona bol predmetom medzirezortného pripomienkového konania, v ktorom boli k nemu uplatnené aj zásadné pripomienky. K týmto pripomienkam sa uskutočnilo 14. januára 2015 rozporové konanie.

Návrh zákona sa predkladá na ďalšie prerokovanie bez rozporov.